**РОССИЙСКАЯ ФЕДЕРАЦИЯ**

**Карачаево – Черкесская Республика**

**Усть – Джегутинский муниципальный район**

**Муниципальное казенное общеобразовательное учреждение**

**"Средняя общеобразовательная школа №3 г. Усть - Джегуты"**

**Открытый урок**

**Байрамукова Халимат**

**«НАРОДНЫЕ ОБЫЧАИ, ТРАДИЦИИ»**

**Провела учитель родного языка и литературы:**

Коркмазова Зухра Назировна

**г. Усть-Джегута**

**2020 год.**

**Дерсни темасы:** Байрамукъланы Халимат. «Халкъны адетлеринден».

**Дерсни эпиграфы:** *«Чомарт чомартлыгъы ючюн джарлы болмаз».* (Нарт сёз)

**Дерсни тамамлау мураты**: окъуучуланы Байрамукъланы Халиматны джашау эмда творчество джолу бла шагъырей этиу; джазыучуну къысха хапарчыкъларына таяна, сабийлени халкъыбызда джюрюген талай адет бла танышдырыу, адебге, намысха юретиу; чыгъармаланы тил байлыкъларына таяна, сохталаны тил байлыкъларын теренлеу, ёсдюрюу.

**Дерсге керекле**: видеопроекторда авторну сураты; презентация; Борлакъланы Юсуфну «Адеб, адет, намыс» деген китабчыгъы; окъуу дерслик китаб «Къарачай адабият. 6-чы класс» (129-136); китабларыны кёрмючю.

**Дерсни барыуу**:

**I**. **Дерсге мизам салыу.**

**II. Устазны сёзю.**

Хош келигиз, багъалы къонакъла! Багъалы устазла, сабийле! Хар адамны, хар миллетни, кесича тили, адети, адеби, маданияты барды. Бу биз айтхан шартладыла бир миллетни бир миллетден айыргъан. Айырыб ма бу затла ючюндю хар адам кесини миллетлигине ёхтемленнгени эмда кёл учунуу.

ЮНЕСКО-ну Указы бла 21февраль (байрым айны 21) Бютеу-къыралла-аралы Ана тилни кюнюне айырылыб бегитилгенди. Алайды да, бюгюннгю байрам бла, Ана тилни кюню бла алгъышлайма!

Башында айтханымча, ана тилни кючю бла кёргюзтюлюнеди миллетлени энчи шартлары. Ол себебден бек кёб миллетле, таб, къуруй баргъан миллет, кючюн, къарыуун, мадарын аямай, кеслери тиллерин сакъларгъа кюрешиб, джан къазауат этедиле. Ала ата-бабаладан къалгъан хазнагъа уллу сый, багъа да бериб, толу ангылайдыла ол ишни магъанасын.

Ана тилде сёлешген хар адам, хар инсан ангыларгъа керекди, ненча мингле бла миллион кеси ата-бабасыны разылыгъын табханына. ЮНЕСКО да бош бермейди аллай уллу магъана ана тиллеге. Хар тил бютеу дуния байлыкъгъа, ата-баба насихатха саналыб, кесича бир накъут-налмазды, кесича бир учу-къыйыры болмагъан, адам адамгъа айтыб белгилеялмагъан Дунияны бир байлыгъыды. Башында акъылы болгъан хар инсан аны билирге борчду.

Къарачай да ол миллетлени ичинде керекли орун алады, не ючюн десенг. тилде – тили, адетде – адети, намысын тутхан, борчун билген, тарихде орнун айырыргъа тырмашхан, арымай-талмай ёмюрлени узунуна кюрешиб келеди.

Миллетлени бютеу джетишимлери тилни кючю бла этилгенди. Сёлешмегенлей, тилсиз, бир илму да айнырыкъ тюлдю, бир усталыкъ эсде къаллыкъ тюлдю.

Алай бла ана тил адамны, миллетни да джашауунда энчи магъана тутады.

Бизни тилибиз а эм ариу, эм бай тиллени бириди. Анга шагъатлыкъ бу назмула этедиле:

1.Ана тилим, джаным – тиним,

Сенсе, дейме, джарыкъ кюнюм.

Сени бла, тизиб, анам меннге белляу айтыучанед.

Озуб баргъан джолоучу да, муну эшитиб къайтыучанед.

Джаным-тиним, Ана тилим, уллуд сеннге сюймеклигим!

2.Ана тилим, юретгенинге мен этеме бюсюреу,

Айыралмаз сени менден чырт биреу,

Сенсе ангым – адебими, намысымы юретген,

Кёз гинджимча, сакълатдырыб джюрютген.

3.Ана тилими татыуун билсе,

Ким да, менича ёсерин сюйсе,

Бузлагъан кёб сёз джюрюучю болур,

Джюрекле къаныб, джазарча болур.

- Аферим сизге!

Сабийле, тилни, окъууну, билимни юсюнден а къаллай нарт сёзле билесиз? Эсигизге бир тюшюрюгюз.

«Тилсиз миллет джокъ болур».

«Окъугъан - асыу, окъумагъан – джарсыу».

«Тили джокъну, сыйы джокъ».

«Окъумагъан сокъурду, сокъур ташха абыныр».

«Билим насыб берир, билим джолну керир».

«Билим сатылмайды – окъуб табылады».

«Билим – тауланы тешер».

«Ана тилин сюймеген – анасын да сюймез».

«Адам сёзюнден белгили».

«Акъыл сёзге багъа джокъ».

Бир суратлы инсценировка. Сылпагъарланы Рамазанны чамларына кёре джарашдырылгъанды.

*Устаз:*

- Сабиийле, ол джол дерсде биз алан (къарачай-малкъар) тилде сыфатны билдирген сёзлени, къыйдыргъан магъанасы болгъан сёзтутушланы юслеринден сёлешген эдик.

Сёзлени тюз магъаналары бла къыйдыргъан магъаналары болады, магъаналары бир-бирлерине джууукъ неда къаршчы сёзле боладыла. Ол затланы ангылаб, сёзлени магъаналарын кескин билиб, аланы тюз хайырлана билирге юренирге керек болады.

Къайда, (*сохтагъа*) сен къарачай тилни айырыб иги билесе, юйге берилген дерсни къалай тындыргъанынгдан бир хапар айт.

*Сохта:* - (дефтерин ачыб, окъуб башлайды).

**Къарачай-орус сёзлюк:**

**Сенек аууз** – вилы рот.

**Бизге башсыз тиширыу келди** – к нам пришла женщина без головы.

**Къара суу** – чёрная вода.

**Къара халатны кийдим** – одел чёрную ошибку.

**Сарыбий Гитчекъызны джашыды** – жёлтый князь – сын маленькой девушки.

**Иги окъугъан сохтаны хар ким да сюеди** – колбасу, которая хорошо учится, все любят.

**Дунияны къуяргъа** – мир наливать.

*Устаз:*

- Нек тохтадынг,(сохтаны атын айтыб) ?

*Сохта:*

- Бир кюннге мындан кёб эталмадым.

**III**. **Джангы дерсни ангылатыу** (ушакъ, кёргюзтюу халда).

1. Устазны сёзю.

Байрамукъланы Башчыны къызы Халимат Хурзукда туугъанды. Эл школдан сора медтехникумда окъугъанды. Фельдшер болуб ишлегенди. «Къызыл Къарачай» газетде талай джылны къуллукъ этгенди. 1936 джыл биринчи назмусу газетде чыкъгъанды. Андан бери джазгъаны кёб газетде, журналда, китабда басмаланады.

Уллу Ата джурт къазауатны кёзюуюнде Халимат аскер госпиталда къуллукъ этгенди. Артда устаз болуб ишлегенди.

1959 джыл авторну биринчи назму китабы «Сюйген тауларым» басмаланнганды. Андан бери джазыучуну поэзия бла прозада кеб китабы ана тилде, орус тилде да чыкъгъанды. «Тиширыуну хапары», «Джылла бла таула», «Чолпан» деген чыгъармалары къарачай литературада тыйыншлы орун аладыла.

Джазыучуну «Айран», «Гырджын», «Къобан суу» деген хапарлары талай совет халкъны, тыш къралланы бир къауумуну тиллерине да кёчюрюлгендиле.

Бу хапарлада автор урунуугъа махтау салады, ачлыкъ, къыйынлыкъ кёрген юйдегилени туугъан джерлерине таралгъанларын суратлайды.

Байрамукъланы Халимат областны китаб басмасында, джазыучуланы организациясында ишлегенди. Къырал саугъала бла талай кере белгиленнгенди.

Ол «Къарачай-Черкесияны Халкъ поэти» деген сыйлы атха ие болгъан эди.

2. Байрамукъланы Халиматны «Халкъны адетлеринден» къысха хапарчыкълары бла шагъырей болгъунчун, эсибизге бир тюшюрейик, «Адеб», «Намыс», «Адет»- деб, неге айтадыла? Была ючюсю да араб сёзледиле, билесиз, къарачай тилге кёчюрсек, бир сёз бла не магъананы тутадыла? Ким айтыр?

- **Адеб** – ***ишленмеклик*** (воспитаннось, благовоспитанность, хорошие манеры, вежливость, учтивость, деликатность).

- **Намыс** – ***уят, сый*** (порядочность, хорошее воспитание, честь, достоинство, совесть, уважение).

- **Адет** – ***джорукъ*** (обычай, традиция, нрав, закон, правила поведения).

Тюз айтасыз. Адам къайсы ёмюрде джашаса да, къайсы къыралда джашаса да, джамагъат ичинде адамлыгъы бла орун алады. «Адамлыкъ» деген кенг сёздю, аны толу ангылатыр ючюн, кёб сёз бла хайырланыргъа керекди. Ол сёзню айырыр ючюн кёб ёмюрлени узунунда кёб ашхы адамланы иги шартларын алыб къараргъа керекди.

- Сиз, сабийле, адамлыкъны къурагъан шартлагъа нени санайсыз?

Сабийлени джууаблары:

- Атаны, ананы, къарнашны, эгечни къачын кёрюрге.

- Уллуну айтханын этерге.

- Тиширыугъа, къартха сый берирге.

- Къартха, сабийге, онгсузгъа болушургъа.

- Онгсузну, гитчени хатерин кёрюрге.

- Хоншу, тийре бла иги турургъа.

- Керти шохлукъ джюрюте билирге.

- Уллу кёллю болмазгъа.

- Урламазгъа.

- Аман сёлешмезге.

- Алдамазгъа.

- Урунууну сюерге.

- Ата джуртну сюерге.

- Иги окъургъа.

Тюз айтасыз. Адамлыкъны шартларын иги билесиз. Аферим сизге!

Адебни, намысны юсюнден а не билесиз? Ким не айтыр?

1.Халкъынгы адетлерин билмей,

Сокъур адамча джашама.

Джауорун, баш джарты алыб,

Атанг саулукъда ашама.

2.Атлы болуб келе эсенг, тиширыулагъа

«Кюн-ашхы» атдан тюшюб бер.

3.Сенден тамада бар эсе,

Излеме юйде, къошда тёр.

4.Адамгъа суусаб берсенг,

Айраннга сууну алай кёб къошма.

5.Не бек ашыкъсанг да,

Кесингден уллуну аллы бла озма.

6.Сенден тамада сёлешген заманда,

Аны ауузуна чабма.

7.Ашаргъа олтурсанг а,

Джутланыб уллу къабма.

8.Тамададан эркинликсиз

Тепсиден туруб кетме.

9.Къонакъгъа баргъан джерингде

Бек кечге къалма.

10.Тепсиден урлаб алыб

Хурджунунга джукъ салма.

11.Атагъа, анагъа сыйыннган,

Аланы намысларын, сыйларын кёрген,

Тамадагъа туруб орун берген -

Ма бу адетледиле ёмюрден келген.

- Аферим сизге! Сабийле, Биджиланы Идрисни сизге атаб джазгъан, «Сабийлеге» деген назмусун да эсибизге бир тюшюрейик.

Ана тилни сюейик,

Дерсге барыб келейик,

Дуния хали билейик,

Къартны сыйын кёрейик.

Онг джан бериб ётейик,

Сырт бурмайын кетейик,

Уллугъа орун берейик,

Эринмейин джетейик.

Ана сютню ичгенча,

Ана тилни билейик,

Сабыр болуб хаман да,

Джууаб этмей кетейик.

Кирден джанлай билейик,

Юсню таза этейик,

Хонча чачны ёсдюрмей,

Ариулукъну сюейик.

Мюрзеу сыйын кёрейик,

Акъны къачын этейик,

Тепси сыйын эслейик,

Андан къоба билейик.

Къолну, аякъны байламай,

Биз турайыкъ орундан.

Сёзге къолну къошмайын

Сёлешейик хапарда.

Не чёгелеб, олтуруб,

Суусаб иче кетейик,

Кимден алгъа уллугъа

Биз узата билейик.

Мыдах этмей амманы,

Сындырмайын атаны,

Кёллерине джетейик –

Экисини да быланы,

Ана ырыз кёрейик,

Ата къачын этейик,

Ата джурт бла адетни

Ана сютча сюейик.

Къычырмайын сёлешиб,

Керек джерде бирлешиб,

Ата джурт деб, бурулуб,

Миллетим деб, урунуб.

Бюгюн сабий – тамбла джаш,

Болуб джетсем, миллетим,

Сеннге джетген игиликни

Джашнатыргъад иннетим.

Джюз джылланы Джурт сакълаб,

Джашау берген ма меннге,

Къурман сеннге миллетим,

Анам бла биргенге.

- Аферим сизге! Энди джангы дерсге тынгылайыкъ.

3.«Онг джаны бла сол джаны», «Къайгъы аш», «Хоншулукъ», «Кюбюрчек оюн», «Къарачайны къадау ташы», «Атны юсюнден» деген къысха хапарланы сабийле бла бирге кескин окъуу (129-136 бетлени).

4. Онг джанына чыгъарыб, сол джанына чыгъыб джюрюу адет джорукъну иги ангылатыу.

Хоншулукъ адет - бир-бирин эслемеклик, бир туздамны ашамакълыкъ болгъанын билдириу.

5. Борлакъланы Юсуфну «Адеб, адет, намыс» деген китабчыгъындан да талай адетибизни билдириу.

6. *Сёзлюк иш*: ***болджал***- айтылгъан заманнга; ***гурушха***-кёлкъалды болургъа; ***джюрюш***-атлагъаны, атламы; ***ётгюр-*** джигит, ёхтем; ***кёпчек-***ат джерни джастыгъы.

**IV**. **Джангы дерсни бегитиу** (устаз бла сохтала соруу-ушакъ халда бардырадыла):

- Адеб, Намыс, Адетни юсюнден а къаллай нарт сёзле билесиз?

1. «Къартны сыйлагъан – къартлыкъгъа джашайды».

2. «Сау бол деб айтдыргъан – атха миннген кибикди».

3. «Аманлыкъ этген да, игилик этген да кесине-кесине этеди».

4. «Адеб джокъда – намыс джокъ».

5. «Акъыл бла адеб – эгизледиле».

6. «Насыб болмагъан джерде – берекет болмаз».

7. «Мюлкю бютеу кетсе да, намыс ючюн талашхан».

8. «Керти джолгъа джарашхан, намысын мюлкге сатмаз».

9. «Адамны адамлыгъы ишинден танылыр».

10. «Адамны адамлыгъын къыйынлыкъ джетген кюнде билирсе».

11. «Адамны аманы бети бла ойнар».

12. «Адамны бетине къарама – адетине къара».

13. «Адеб этмеген – адеб кёрмез».

14. «Ариулукъ - адамлыкъ тюлдю, адамлыкъ а – ариулукъду».

15. «Башхагъа махтау берген, кесине сый табар».

16. «Джюреги тарны – кёлю зар».

17. «Сыйласанг – сыйланырса».

18. «Атаны-ананы къачы уллуду».

- Аферим сизге! Бюгюн дерсде айтылгъан затла, сабийле, уллу джашау джолгъа чыкъсагъыз, бир кюн джарамаса да, бир кюн джарарла. Бир кюн эсигизге тюшмесе да, бир кюн тюшмей къалмаз.

Ишленмеклик адамгъа хар заманда да, хар къайда да керек болады: тойда-оюнда, къонакъ ала-ашыра билиуде, къонакъгъа барыугъа дагъыда алача кёб затха.

Алыб къарасакъ, сабийле, къаллай ариу адетлерибиз бардыла: тамадагъа сый берген, мамматлыкъ, тиширыуну сыйын кёрген, онглу онгсузгъа эс бёлген, къычырыб сёлеширге болмагъан, ушагъыусуз кийиниб эшикге чыгъаргъа болмагъан. Да азмыды былача затла? Адамны адамлыгъы ма бу ууакъ затладан къуралады.

Аталаны джеринде биз бетибизни джоймайыкъ, къайда болсакъ да, къайда айлансакъ да намысыбызны, адетибизни атмайыкъ.

**V**. **Дерсни тамамлау** (рефлексия). Окъуучуланы билим дараджаларына кёре багъа салыу; сабийле бла бирге дерсни оюмлау (тамамлау): биз бюгюн Халиматны джашау эмда творчество джолу бла шагъырей болдукъ; халкъыбызда джюрюген талай адет бла танышдыкъ, билдик; чыгъармаланы суратлау байлыкъларына таяна, хапарчыкълада тилни кескин мадарлары къалай хайырланылгъанын сюзе, тил байлыгъыбызны теренледик.

**VI**. Юйге иш. Окъуучуланы билим дараджаларына кёре юйге иш бериу.

Окъуу китабдан 130-136-чы бетледе хапарчыкъланы кескин окъуб, билиб келирге. «Намыссыз адам - насыбсыз» деген темагъа хапарчыкъ къураргъа, нарт сёзлени хайырландырыргъа.

Сабийле, бюгюн дерсде барыгъыз да ариу халда олтурдугъуз, тынгыладыгъыз, мени бек къууандырдыгъыз. Дерс бошалды. Сау болугъуз!

Багъалы къонакъла! Багъалы устазла! Сау болугъуз, заман табыб, бизни дерсибизге келгенигизге!